钦定古今图书集成/明伦汇编/家范典/第084卷 > 《为梁上黄侯世子与妇书》北周·庾信
## 钦定古今图书集成/明伦汇编/家范典/第084卷 > 《为梁上黄侯世子与妇书》北周·庾信

昔仙人导引，尚刻三秋；神女将梳，犹期九日。未有龙
飞剑匣，鹤别琴台，莫不衔怨而心悲，闻猿而下泪。人
非新市，何处寻家？别异邯郸，那应知路？想镜中看影，
当不含啼；栏外将花，居然俱笑。分杯帐里，却扇床前，
故是不思，何时能忆？当学海神，逐潮风而来往；勿如
织女，待填河而相见。